雁山峰洞峦壑之胜水石之奇云物之美多在灵岩予往临眺述景散怀
孔天胤 (Ming)
纡辔试委涂，回策亦寻壑。过涧厉潺湲，攀厓淩峭㟧。步滑苔已沉，手援葛犹弱。磴竟造幽禅，山平临化阁。列峰非一奇，芳林纷沃若。空水望如烟，绝岩惊欲落。深洞海冥冥，层城天漠漠。云物倏然改，霞气时间作。景与玄阆并，迹乃灵仙托。将乘琴高鲤，或驭王乔鹤。